**Grundejerforeningen Kløverbladet, Bestyrelsesmøde d. 4. maj 2011**

Til stede: Marc, Mette, Mie, Liz og Klaus

**Status på økonomi.**

Intet særligt at bemærke. Opkrævninger på kontingent og vejbidrag er sendt ud. Der rykkes ca. 1. juni hos manglende betalere.

Vi skal have fokus på at få besked når der sker ejerskifte og adresseændringer, så vi er sikre på, at alle opkrævninger går til rette sted.

**Arbejdsdag på søndag den 8. maj.**

Opgaver der skal løses:

* Oprydning i parken affald/haveaffald
* Kantning ved tennisbanen og boldbur
* Ukrudt på gangstierne
* Beskæring af Efeu over muren
* De store stammer gennemgås. Løse dele fjernes så børnene ikke kommer til skade, men ellers lader vi dem formulde i fred
* Oprydning på ”forældreløse” vej-øer

Mette indkøber sække (plast og papir) og laver snobrødsdej.

Mie køber bålfad og brænde og sørger for kaffe, småkager, sodavand og tilbehør til snobrød.

Der er lagt en del grene og kvas over på dansepladsen med henblik på afbrænding til Skt. Hans. Der er problemer med at det spredes rundt i hele anlægget. Vi har ikke planer om Skt. Hans arrangement i grundejerforeningen, så det skal fjernes igen. Evt. kan det flyttes over til Forfatterforeningens bålplads i løbet af juni. Indtil da skal vi forsøge at holde nogenlunde samling på det, så det ikke i for stort omfang spredes på pladsen.

**Postkasser**

Vi vil klage over afgørelsen om at vi er omfattet af postkasseloven, men det vil vi formentlig ikke få noget ud af.

Vi kan ikke påtage os en fælles løsning, og kan ikke pålægge den enkelte grundejer en bestemt model, men vi kan lave et forslag til en ensartet løsning og hente et tilbud hjem med rabat. Så må den enkelte grundejer vælge om de vil være med.

Liz kontakter den hvide by og nogle af de andre grundejerforeninger for at høre hvilke løsninger der vælges. Marc afsøger markedet for forskellige modeller, priser og kvaliteter. Vi vil forsøge at finde en model hvor kasserne kan fås med enten 1, 2 eller 3 rum, da flere huse jo er delt op i lejligheder.

Der sendes information og anbefalinger ud til grundejerne i august måned.

**Rotter**

Der er set en død rotte på Gerdasgade. Skadedyrsbekæmperen fra Københavns kommune har været forbi og har konstateret, at der er et rottehul, og at utætheden ligger ude i det offentlige rørnet under vejen.

Indenfor et par uger vil der blive foretaget TV-inspektion med henblik på tætning af rørledningen. Det er kommunen, der står for det.

**Lundbeck**

Vi venter på en indkaldelse til det aftalte møde med Lundbeck som formentlig bliver engang i juni.

/ref. Mie